המחלקה ללשון העברית

לימודי התואר הראשון

06241512:	העברית והלשונות השמיות  
ד"ר יחזקאל מוצפי
				
העברית כלשון שמית: עיון בשאלות של טיפולוגיה והיסטוריה לשונית: יידונו נושאים כגון:
דמיון ושוני בין לשונות; משפחת לשונות, פרוטו- שפה ולשונות ולשונות אחיות; מבני לשון מיוחדים ומאפיינים ללשונות השמיות; מעמדה של העברית בקרב משפחת הלשונות השמיות. דגש יושם על מונחים ומושגים בסיסיים בבלשנות בכלל ובבלשנות שמית בפרט.

06141108 :   הלשון העברית לתקופותיה - שיעור  
ד"ר חיים כהן

קורס זה סוקר את הלשון העברית לתקופותיה השונות החל משחר קדמתה ועד לימינו. מוצגים בה פניה השונות של הלשון העברית לאורך תולדותיה – תקופת המקרא, ימי הבית השני (לשון חז"ל והתלמודים ולשון מגילות מדבר יהודה), הפיוט והשירה העברית, העברית שבצלה של הערבית, לשון הספרות הרבנית הקדומה והמאוחרת, לשון תקופת ההשכלה ולשונה של הספרות העברית החדשה. הסקירה מגיעה בסופה אל העברית בת ימינו ומאירה את התופעה הפלאית של תחיית הלשון העברית בדיבור פה כחלק מן המעשה הציוני ואת היותה ללשון חיה ומודרנית המשמשת לכל צורכי החיים והמדוברת בימינו בפיהם של כחמישה מיליון איש.    

06141109:	הלשון העברית לתקופותיה - תרגיל  
ד"ר פנינה טרומר, גב' רעיה חזון, מר אורי מור

השלמה לשיעור "הלשון העברית לתקופותיה" באמצעות: קריאה מונחית של מאמרים מדעיים רלוונטיים לנושאים שהועלו בשיעור; קריאה בטקסטים מתקופות שונות של הלשון העברית תוך אפיון כתבם, כתיבם ולשונם (הגה, צורות, תחביר, מילון ומשמעות).

0614.1310:	יסודות הדקדוק  
ד"ר אורה עמבר, גב' רעיה חזון, 

יסודות הדקדוק של הלשון העברית בתחום התצורה והניקוד. השם, הפועל והמיליות - מבניהם ניקודם ונטיותיהם. בסוף הקורס ישיג התלמיד יכולת שתאפשר לו לנקד כהלכה טקסט עברי ספרותי.

0614.1320 :	יסודות התחביר 
ד"ר פנינה טרומר, ד"ר אורה עמבר, גב' אירנה בלנקי

הקניית שיטת ניתוח תחבירי של משפטים המבוססת על קריטריונים דקדוקיים-פורמליים. בסוף הקורס יוכל התלמיד לנתח ניתוח תחבירי מלא את כל סוגי המשפטים הנקרים בעברית בת-ימינו.

0614.2143:	סמנטיקה לשנה א'
ד"ר פנינה טרומר

-	מהי "סמנטיקה" ומעמדה בחקר הבלשנות.
גישות שונות להגדרת משמעותה של מלה
-	גישה רפרנציאלית  להגדרת משמעותה של מלה:
-	גישה פרדיגמטית; שדות סמנטיים; רכיבי משמעות
-	גישה טקסטואלית (הקשר לשוני סינטגמטי, הקשר חוץ-לשוני פרגמטי)
 	מיונים שונים של חלקי הדיבר על פי הגישות השונות אל המשמעות
 	תרגיל במילון לזיהוי גישות שונות להגדרת משמעותה של מילה
 -	דנוטציה וקונוטציה; שבעה סוגים של משמעות (על פי ליץ')
יחסי משמעות בין מלים:
-	נרדפות (סינונימיה): הגורמים לנרדפות: הבידול בין מילים נרדפות בעברית בת ימינו
-	היכללות (היפונימיה)
- 	ניגוד לעומת הפך; סוגים שונים של הפך בפועל, בשם התואר, בשם העצם.   
מלים רב-משמעיות
       -	מה בין פוליסמיה להומונימיה
גורמי הפוליסמיה: מטפורה, מטונומיה, אליפסה, אטיפולוגיה עממית, תרגום שאילה, התייחדות המשמעות והתכללות המשמעות.
-  	דרכים לזיהוי ערך מילוני הומונימי

06141330:	ערבית למתחילים  
גב' עירית גטרוייר, מר טל קיטנפלון

מטרת השיעור: הקניית יסודות הכתיבה והקריאה, הקניית ידיעה בסיסית בתחומי הפועל והתחביר, הקניית אוצר מלים בסיסי בתחום העיתונות.
חובות הקורס: אין להיעדר מעבר לשלושה שיעורים במשך הסמסטר. בכל שיעור תיערך בדיקת נוכחות. כל שבועיים יתקיים בוחן בכתב בסוף השיעור. כמו כן יינתנו בחני בית ו/או עבודות. 
ציוני הבחנים והעבודות משתקללים בציון הסופי, ומהווים 10% ממנו.

06141831:	תורת ההגה  
ד"ר משה פלורנטין

הקורס סוקר בפירוט את המבנה ואת מצאי ההגאים של העברית העתיקה כפי שהיא משתקפת מבעד לטקסט המקרא. השיעורים הראשונים ( שישה-שבעה) מוקדשים למבוא שנסקרים בו העניינים הבאים: גבולות הזמן והמקום של העברית המקראית והמקורות המלמדים עליה; יסודות הפונולוגיה; פונטיקה; תהליכי לשון. הדיון בכלל סוגיות ההגה מתקיים לאור גישות בלשניות שונות זו מזו: סינכרונית, היסטורית והשוואתית. בדיון הסינכרוני מתברר מעמד העיצורים, התנועות וההטעמה כפי שהם משתקפים בייחוד בניקודם של בעלי המסורה הטברנים. הדיון ההיסטורי מתמקד באותן סוגיות אך מתחקה אחר תופעות הלשון ההגאיות בתקופות שקדמו לתקופת גיבושו של טקסט המקרא. העיון ההשוואתי פונה אל עדויות לשוניות שמחוץ לניקוד הטברני של המקרא, כלומר שפות שמיות אחרות (בייחוד ארמית וערבית), מסורות אחרות של העברית (ארץ-ישראלית, בבלית, תעתיקים, שומרונית) ומטרתו לחשוף את פניה המגוונים של העברית בימי הבית הראשון והשני.

06141833:	תורת הצורות  
ד"ר משה פלורנטין

הקורס "תורת הצורות" הוא המשכו של הקורס "תורת ההגה" (המהווה תנאי קבלה לקורס זה). בקורס נסקרת המורפולוגיה של העברית המקראית. בשיעורים הראשונים (אחד-שניים) מתבררים מושגים בסיסיים הנוגעים לתורת הצורות: מורפמה, סוגי הצורנים (חבור, פרוד, גזירה וכו'), דרכי גזירה של מילים וחלוקה לחלקי דיבר. הקורס גופו מטפל בניתוחם ההיסטורי  והסינכרוני של רוב חלקי הדיבר: כינויים, מערכת הפועל ומערכת השם. מקום מרכזי בקורס תופסת סקירה מפורטת של מערכת הפועל שבמקרא. לצד שחזורן של צורות עתיקות מתברר בקורס מעמדן הסינכרוני ותפקודן של הצורות הקיימות בעין ונדונות מהויותיהן של קטיגוריות דקדוקיות כגון מין ומספר.
במהלך הקורס ובתרגילים הנלווים אליו מופנים התלמידים אל טקסט המקרא גופו, כך שבסופו פתוחות לפניהם דרכי הגישה אל הטקסט, מוכר להם דקדוק לשונו, והם מצוידים בכלים הבלשניים והביבליוגרפיים שיש בהם להרחיב ולהעמיק את הידע שקנו בקורס.

06142111:	לשון חז"ל  
ד"ר חיים כהן

הקורס מציג את עיקרי דקדוקה של לשון חז"ל. בעיקר בתחום תורת ההגה ותורת הצורות (של הפועל). הקורס מלווה בקריאה במשנה (על פי כתבי יד מעולים) שבמהלכה מוצגות תופעות לשוניות שונות שאינן עולות ממהלך ההרצאה.
כן עוסק הקורס ברקעה הלשוני-היסטורי של לשון חז"ל, ברקעה הגיאוגרפי, בסקירת תולדות מחקרה ובסקירה קצרה של הספרות התלמודית.

06141255:	מושגי יסוד במדע הלשון א'  
ד"ר עמנואל אלון 
	
.1 מושגים ראשונים כלליים:
- סקירה קצרה של חקר הלשון בתקופות קודמות.
- הצגת המאפיינים של הבלשנות המודרנית.
- ההבחנה בין הייצוג הגראפי של הלשון ובין הייצוג ההגאי של הלשון
- ההבחנה בין המחקר הדיאכרוני ובין המחקר הסינכרוני.

2. עיונים במושגים מתחום הסוציולינגויסטיקה:
נורמה, סטנדרד (=תקן), משלב, דיאלקט, סוציולקט, סלנג.
הבחנה בין גישה פוסקנית לבין גישה מתארת.

3. פונטיקה ופונולוגיה:
תיאור פונטי של העיצורים בעברית החדשה וייצוגם ב- I.P.A..
כיצד מאפיינים תנועות? התנועות הקרדינליות כאמצעי לתיאור תנועות בשפות השונות.
טרפז התנועות של העברית החדשה.

ההבחנה בין פונטיקה לפונולוגיה. 
המושגים פונימה, אלופון, וריאנטה חופשית, זוגות מינימאליים.
הייצוג הפונטי והייצוג הפונמי.

06142124:	מושגי יסוד במדע הלשון ב'
ד"ר עמנואל אלון

1. הצגת ארבע הבחנות יסודיות בבלשנות המודרנית:  סינכרוניה ודיאכרוניה, גישה דסקריפטיבית וגישה פרסקריפטיבית, הייצוג ההגאי והייצוג הגראפי, הלשון כמערכת והדיבור כביצוע.
2. פוניטיקה ופונולוגיה: הצגת סימני I.P.A. לעיצורים (בעיקר של העברית). השימוש בתנועות הקרדינליות לצורך תיאורן של תנועות בשפות שונות. ההבחנה בין פונטיקה לפונולוגיה - הדגמה באמצעות השוואה בין שפות שונות. קביעת חוקיות להופעתם של אלפונים ע"י הגדרתן של סביבות. תכונות פונטיות מבחינות ותכונות פונטיות בלתי מבחינות. וריאציות חופשיות. חיסול הניגוד (נטרול ) סינכרוני ודיאכרוני.
3. חוקים בלשון: חוק סינכרוני, חוק דיאכרוני וחוק השוואתי. קביעת כיוון פעולת החוק. רפלקסים (עקבות) כעדות עקיפה למצבי לשון קודמים. חוקים דיאכרוניים בתחום הפונולוגיה. חוקים שבהם חל שינוי במעמד ההגאים. עיון במעמדם ובתפוצתם של ההגאים [f] [x] [v] [p] [k] [b] בעברית בת זמננו.
4. מונחים במורפולוגיה: הכרת מושגים יסודיים.
5.  הלשון כמערכת: המסמן, המסומן והסימן על פי ד-סוסיר. יחסים סינטגמטיים ויחסים פרדיגמטיים. הגדרת אלמנטים בלשון באמצעות קבוצות הבחירה שלהם. סוגים שונים של ניגודים בלשון: אלמנט כנגד אלמנט, אלמנט כנגד 0, סדר עקיבה במעמד מהותי, ניגוד בין איבר מאופיין לאיבר בלתי מאופיין.

06142102:	תחביר העברית בת זמננו 
ד"ר פנינה טרומר

מטרת הקורס: תיאור סינכרוני של תחביר העברית בת זמננו מנקודת מבט דקדוקית פורמלית.
נושאי השיעורים:
- מבוא: מהו תיאור תחבירי סינכרוני דקדוקי פורמלי (הסבר על רקע תיאוריית הפרדת מישורים בניתוח התחבירי).
-רובד העברית בת-זמננו על רקע רובדי הלשון האחרים (כולל רובד העברית החדשה).
-מבנים תחביריים ייחודיים לעברית בת-זמננו, כגון: מבנה פסוקית הזיקה; סדר החלקים במשפט; (נושא-נשוא; היררכית הלוואים); מבני התמשאות; תזוזות בשם הפועל; פונקציות חדשות של מילות יחס… (פירוט נושאים בנדון עפ"י סוגיות תחביריות שעלו במאמרים העוסקים בתחביר העברית בת-זמננו, ברשימה ביבליוגרפית שתינתן לתלמידים).

06142106:	תחביר למתקדמים  
ד"ר אסתר בורוכובסקי

הקורס מציג שלושה מישורים בניתוח התחבירי: המישור הפורמלי, המישור הסמנטי והמישור הפרגמטי. סוגיות תחביריות שונות נדונות תוך הדגשת תרומתם של מישורי הניתוח השונים לניתוחן המדויק.
בחלקו השני של הקורס מתרכז בהצגת המבנים התחביריים של המשפטים הפועליים בעברית 
בת – זמננו. מוצעת שיטה סמנטית (המבוססת על דקדוק היחסות, על תורת היחסים הסמנטיים ועוד) המאפשרת לעמוד על הציפיות התחביריות למימוש התחבירי של תכנים שונים. הציפיות מתייחסות לערכיות הפועל, לחלקי הדיבר של רכיבי המשפט ולעמדות התחביריות השונות של נושאי התפקידים הסמנטיים השונים. לאחר העמדת מסגרת הציפיות התחביריות מובאים באופן שיטתי גורמים שונים, סמנטיים ופרגמטיים, למימושים עמומים של המשפט הפועלי, הן במה שנוגע לערכיות הפועל והן במה שנוגע ליסודות הלשוניים ולעמדות התחביריות של מימושי הארגומנטים ביחסות השונות.  

06141202:	ערבית למתקדמים 
      מר טל קיטנפלון   

עיקרי הקורס:
עיון מורפולוגי יסודי במערכת הפועל הערבי וסקירה כללית של תצורת משקלי השם על בסיס השוואות לעברית.
הכרת תופעות התחביר האלמנטריות האופייניות לערבית הכתובה כהכנה לקריאה וניתוח של טקסטים קלים.
 לימוד ותרגול של שיטת העיון במילונים ערביים הערוכים לפי מפתח שורשים (בייחוד איילון- שנער ו- Wehr)
פירוט חומר הלימוד:

מורפולוגיה: 
הפועל: חזרה על עשרת הבניינים ונטיית הפעלים השלמים; הפעלים המרובעים; הסביל; דרכי הפועל: העתיד המרפוע (דרך החיווי), העתיד המנצוב (דרך התילוי) העתיד המג'זום (דרך הפיקוד;
תצורת הפועל בגזרות: הפעלים העלולים (פו"י, עו"י, לו"י) ופועלי הכפולים.
השם: משקלי הריבוי השבור, ריבוי שלם זכר, ריבוי שלם נקבה, הזוגי, משקל היתרון וההפלגה.

תחביר:
טיפוסי היסוד של המשפטים בערבית; ההתאם הדקדוקי במשפט הפועלי; ההתאם הדקדוקי לריבוי שאינו מציין בני אדם; מילות השעבוד וכינויי הזיקה; פועלי העזר.

06142136:	קריאה מודרכת בספרות חז"ל 
מר אורי מור

במסגרת תרגיל זה מתוודע התלמיד בראש ובראשונה ליצירה הספרותית ולטיפוס הלשוני - הדקדוקי והסגנוני - המשתקפים מטקסטים נבחרים מן הרובד הבתר-מקראי בתולדות העברית, המכונה לשון חכמים (או לשון חז"ל); וזאת תוך התמקדות בעיקר בלשון המשוקעת בספרות התנאים. הכרה ראשונית זו עם ספרות חז”ל וצביונה הלשוני מכשירה את התלמיד לקורסים הנסבים על דקדוק לשון התנאים בהמשך לימודיו. על התלמיד להפגין - ע"י תרגום הכתוב לעברית ישראלית - את בקיאותו בקטעים נבחרים מן המשנה וממדרשי ההלכה והאגדה, וכן מיצירות ספרותיות טרום- חז"ליות המבשרות באופיין הלשוני את לשון התנאים - ספר בן סירא וסרך היחד שממגילות ים המלח.
נוסף לקריאת טקסטים בלשון חכמים, יקראו תלמידי הקורס מספר פרקים מן המקרא וייבחנו בהבנת הנקרא בם לקראת התעמקותם במאפייני לשון המקרא בקורסים שבהמשך מסלול הלימודים במחלקה.

06142137 :	קריאה מודרכת בטקסטים מלשון ימי הביניים  
גב' רעיה חזון

מטרת הקורס היא הכרת אופייה של הלשון העברית שנכתבה בתקופה שבין המאה העשירית למאה השלוש-עשרה בארצות שבשלטון האיסלאם ובארצות הנצרות. הלימוד ייערך באמצעות קריאת קטעים מטקסטים נבחרים בני התקופה תוך דיון בסוגיות סגנוניות ובלשניות העולות מהם. יושם דגש על טקסטים העוסקים בפרשנות המקרא ובמדע הדקדוק העברי.
במהלך הקריאה יושם דגש על ההבדלים שבין היצירות העבריות המקוריות לבין אלה שתורגמו מערבית וכן על ההבדלים בסגנון ובתפיסה הדקדוקית בין שני מרכזי היצירה החשובים: ספרד וצרפת.
המקורות:
1. ספר המחברת למנחם בן -סרוק;   2. ספר זיכרון לר' יוסף קמחי;   3. ספר השורשים לר' דוד קמחי;  4. ספר הרקמה לר' יונה אבן-ג'נאח;  5. משנה תורה לרמב"ם;  6.  ספר הכוזרי לר' יהודה הלוי; 7. מגילת אחימעץ לאחימעץ בן -פלטיאל; 8. פירוש רש"י לתורה;  9. פירוש ראב"ע לתורה.

06142893 :	הדרכה ביבליוגרפית 
 גב' רעיה חזון,  גב' קרן בן – שושן, מר א' מור

מטרות הקורס:
הנחיית התלמיד באיתור ביבליוגרפיה ובדרך רישומה; הכרת ספרי דקדוק מרכזיים ללימוד הלשון העברית המקראית וקריאת פרקים נבחרים מהם, הנוגעים לתורת ההגה; הדרכה לשימוש במילונים ללשון העברית ובקונקורדנציות למקרא; הדרכה לשימוש בתעתיק פונטי; הכרת טעמי המקרא ותפקידיהם.
תכנית הקורס:
1 . תעתיק פונטי.
2 . הכרת האותיות היווניות לשם קריאת תעתיק מלים מקראיות ליוונית.
3 . טעמי המקרא ותפקידיהם.
4 . שימוש בקונקורדנציות למקרא של מנדלקרן ואבן שושן תוך עמידה על ההבדלים שביניהן.
5 . סקירת ספרי הדקדוק לעברית המקראית: גזניוס, ז'ואון, ברגשטרסר וספרו של י' בלאו "תורת ההגה והצורות". מבנה הספרים, תוכנם, שימוש בעזרים להתמצאות בהם (תוכן העניינים ומפתחות).
6 . קריאה מודרכת בפרקים נבחרים מספרי הדקדוק הנלמדים תוך התמקדות במונחיהם הדקדוקיים והשוואת אופן הדיון בסוגיות דקדוקיות בספרים השונים.
7 . איתור ספרות מחקר במאגרי המידע הקיימים.
8.  הדרכה בציון מראי מקום ביבליוגרפיים.
9. מילון BDB לעברית המקראית - קיצורים, מונחים, פענוח ערכים.

  06142412:	סמנטיקה שנים ב' – ג' 
ד"ר פנינה טרומר

-	מהי "סמנטיקה" ומעמדה בחקר הבלשנות.
גישות שונות להגדרת משמעותה של מלה
-	גישה רפרנציאלית  להגדרת משמעותה של מלה:
-	גישה פרדיגמטית; שדות סמנטיים; רכיבי משמעות
-	גישה טקסטואלית (הקשר לשוני סינטגמטי, הקשר חוץ-לשוני פרגמטי)
 	מיונים שונים של חלקי הדיבר על פי הגישות השונות אל המשמעות
 	תרגיל במילון לזיהוי גישות שונות להגדרת משמעותה של מילה
 -	דנוטציה וקונוטציה; שבעה סוגים של משמעות (על פי ליץ')
יחסי משמעות בין מלים:
-	נרדפות (סינונימיה): הגורמים לנרדפות: הבידול בין מילים נרדפות בעברית בת ימינו
-	היכללות (היפונימיה)
-   	ניגוד לעומת הפך; סוגים שונים של הפך בפועל, בשם התואר, בשם העצם.   
מלים רב-משמעיות:
- 	מה בין פוליסמיה להומונימיה
-	 גורמי הפוליסמיה: מטפורה, מטונומיה, אליפסה, אטיפולוגיה עממית, תרגום שאילה,         --	התייחדות המשמעות והתכללות המשמעות.
-  	דרכים לזיהוי ערך מילוני הומונימי
פרגמטיקה:
-	נקודות מבט פרגמטיות בסוגיות תחביריות וסמנטיות שנידונו בעבר.
-	הפרגמטיקה הקלאסית.
-	פונקציות הלשון  על פי ר' יקובסון.
-	תיאוריית פעולות הדיבור (אוסטין, סירל)
-	עקרון שיתוף הפעולה – (גרייס)

06142116:	ארמית מקראית  
ד"ר יחזקאל מוצפי

הכרת הארמית של תקופת המקרא על דקדוקה ואוצר מילותיה, כפי שהיא מוצגת במסורת הטברנית של המקרא ותוך השוואה לעברית בת התקופה.
בנוסף, הכרת מקורות ארמיים חוץ-מקראיים הקרובים בלשונם לארמית המקראית, כמו תעודות יב והמגילה החיצונית לבראשית.

06143112 :	תחביר לשון המקרא 
ד"ר אורה עמבר

הכרת התופעות התחביריות האופייניות ללשון המקרא ואשר ניכר בהן שוני מלא או חלקי מלשון ימינו.
מערכת הזמנים של הפועל המקראי, עיון תחבירי וסמנטי בדגמי משפטים פועליים ושמניים האופייניים ללשון המקרא, מבנהו של משפט הייחוד והתועלת הסגנונית שבשימושו, אמצעים לשוניים להבעת מודאליות מפורשת, מרומזת ומובלעת בלשון המקרא, סוגי הצירופים השמניים ומשמעויותיהם.

0614.2141, 0614.2142 :		לשונה של הספרות העברית החדשה  -שירה ופרוזה 
ד"ר תמר סוברן

המהפכה התרבותית שעברה על העם היהודי, שהביאה גם לחזרתה של העברית לחיים מלאים, התרחשה ברובה בספרות: בכתבי עת, בקבצים, ברומאנים ובספרים של יוצרים גדולים. בשיעור ילמדו התלמידים לזהות ולנתח בחירות בתבניות לשון בלשון הספרות ולהבין את תפקידן הן ביצירה הבודדת והן במהלך התפתחותה של העברית החדשה. ייסקרו בו מהלכים ובחירות סגנוניות של סופרי הפרוזה בדור המשכילים כמנדלסון, מאפו ומנדלי וסופרי התחייה ביאליק, ברדיצ'בסקי ברנר ואחרים. ייבחן יחסה של העברית הספרותית המתפתחת אל לשונות אירופה, אל היידיש, ואל רבדיה הקדומים של העברית: לשון המקרא, לשון חז"ל, לשון ימי הביניים והלשון הרבנית. עם התעוררות הדיבור בדור התחייה החלו להיווצר יחסי גומלין בין העברית הספרותית הכתובה לבין העברית המדוברת על שלביה המתעשרים. יחסים אלה ייבדקו ביצירות משל ביאליק, ברנר, עגנון, סופרי מלחמת השחרור וסופרי ימינו. 
במקביל ייבחנו ציוני דרך חשובים בהתפתחות ובהתעשרות מגוון הבחירה של לשון השירה העברית בדורות האחרונים מאז יל"ג, ביאליק וטשרניחובסקי דרך אלתרמן, שלונסקי, לאה גולדברג, עמיחי, נתן זך ורביקוביץ, יונה וולך, יאיר הורביץ, מאיר וויזלטיר ומשוררי ימינו אלה. 
מספרם של מחקרים בלשניים בלשון הספרות הוא מזערי. השיעור מבקש לתקן מצב זה, ולצייד את התלמידים בכלי זיהוי וניתוח בלשניים. מטרת השיעור היא ללמד את התלמידים להפעיל כלים אלה בבואם אל הטקסט הספרותי במישורי התחביר, הסמנטיקה, הפונטיקה, הפרגמטיקה והשיח, כל זאת תוך שימת לב להקשרים התרבותיים וההיסטוריים של התופעות על רקע התפתחותה של ה עברית החדשה. 
חובות: נוכחות רפראט, תרגילים ובחינה.

06143129:	מדקדקי ימי הביניים  	
גב' רעיה חזון	

ראשיתו של מדע הדקדוק העברי במאה העשירית, עת כתב ר'  סעדיה גאון את ספר הדקדוק הראשון ללשון העברית "ספר צחות לשון העברים". עד המאה האחת עשרה התגבש הדקדוק המדעי העברי על כלליו וחוקיו. הייתה זו המהפכה החשובה ביותר בתולדות חכמת הלשון מאז ועד ימינו.
בשיעור נכיר את התהליכים שעיצבו את המחשבה הלשונית, ונעמוד על התלבטויותיהם של מדקדקים ראשונים בניסוח חוקים דקדוקיים ובתיאור הלשון כמערכת סיסטמטית, אשר לה חוקים ברורים של נטייה ושל גזירה.
התלמידים יתוודעו אל כמה מן המדקדקים החשובים, שבמשנתם הלשונית יש משום תרומה לקידומו של מדע הלשון, כמו: רס"ג, יהודה בן-קוריש, מנחם בן סרוק, דונש בן לברט, יהודה חיוג'
ויונה אבן ג'אנח.
הדיון ילווה בקריאה בטקסטים של מדקדקים אלה, מהם שכתבו עברית ומהם שכתבו ערבית וכתביהם תורגמו לעברית. אגב הקריאה נעמוד על הזיקה שבין הדקדוק העברי לדקדוק הערבי, ונתמקד בהתפתחות הטרמינולוגיה הדקדוקית, בשלבים שהביאו לתיאור מדעי של מערכת צורותיה של לשון המקרא ובהתפתחות המילונאות של העברית. דגש מיוחד יינתן להתפתחות תורת השורש בדקדוק ימי הביניים.

06142128:	לשון התחייה  
ד"ר פנינה טרומר

תיאור הקורס: אפיון לשון תקופת התחייה מנקודת-מבט מורפולוגית, מילונית ותחבירית תוך השוואה ללשון ימינו וללשון רובדי הלשון הקלאסיים.
פירוט נושאי השיעורים:
-מבוא:תחיית הלשון העברית - התופעה, הרקע, הגורמים; קורפוס לשון התחייה.
-תרומת רובדי הלשון הקלאסיים לדמותה של לשון התחייה.
-אפיונים מורפולוגיים בלשון התחייה: בתחום השם - השינויים בסיומות הרבים ובמין שם-העצם בהשוואה למצוי בלשון ימינו, שינויים במשקלי השמות - שורש מוכר במשקל שונה מהמקובל; בתחום הפועל - שורש מוכר בבניין שונה מהמקובל: א. השתלטות התבנית של "נפעל" להוראת הסביל. ב. חילופי בניינים אחרים.
-אפיונים מילוניים: עקרונות "ועד הלשון" לחידושי מילים; מילים שחודשו בתקופת התחייה ואבדו במילון לשון ימינו; מילים שאולות מערבית ומשפות לעז (רוסית, צרפתית, גרמנית ועוד)
-אפיונים תחביריים: אפיוני התחביר המקראי ואפיוני התחביר החז"לי בתחום מבני המשפטים; אפיונים ייחודיים לתחביר לשון התחייה: סדר נושא ונשוא; תחביר המספרים, צירופי שם עצם ושם תואר, שלילת שם עצם ושם תואר, תוארי הפועל, מילות היחס, ה"א הזיקה    			

06142625:	טקסט וקונטקסט  
 ד"ר תמר סוברן

מטרת השיעור: היכרות עם נושאים מרכזיים בפרגמטיקה בסוציו-לינגוויסטיקה ועם שאלות בחקר השיח ובלשון התקשורת.
נושאי השיעור: לשון ותקשורת, ארגון השיח והשיחה - לכידותו של הטקסט, ניתנות, עקיפות, פרשנות והתדיינות; הלשון באמצעי התקשורת; לשון ומגדר; קודים מתחלפים; לשון וערכים ריגושיים, מסרים סמויים בלשון.
חובות התלמידים: נוכחות בשיעורים, השתתפות פעילה הכוללת רפרט או תרגיל כתוב ובחינה.

06142606:	סוגיות בלשון המקרא  
  ד"ר פנינה טרומר

עיונים מורפו-סינטקטיים בקורפוס המקראי תוך התבססות על תיאוריית הפרדת המישורים בניתוח התחבירי: עיון פורמלי, עיון סמנטי ועיון פרגמטי - הפרדה ושילוב.
ייבחנו בין השאר הסוגיות הבאות: 
- תזוזות קטגוריאליות בעברית המקראית
- תופעות מיוחדות בהתאם (בין הפועל לבין שם-העצם הנושאי; בין שם-העצם לשם התואר; בין
  שם-העצם לכינוי הרומז; בין האוגד לנושא/נשוא)
תחביר שם-המספר
- הפונקציות של ה"א הידיעה, וי"ו החיבור, "אשר"
הסגרים, תמורות, פניות.
פעולות דיבור בלשון המקרא.

06142139:	המערך המושגי והלקסיקלי של העברית  
 ד"ר תמר סוברן

מטרת הסמינר להכשיר את התלמידים לחקור את היערכות המשמעים בתחומי תוכן שונים בתקופות שונות של העברית. 
התלמידים ילמדו להבחין בין מחקר סינכרוני של תחומי תוכן על זיקות המשמעים בהם (שדות סמנטיים), וכן ילמדו לערוך תיאור דיאכרוני המצביע על שינויי משמעות והטיית מוקדי העניין של כותבים ודוברים בתקופות שונות, תוך שימוש בפרשנות ובמילונים ההיסטוריים והאטימולוגיים. ייבדקו תהליכי משמעות והשפעות של שפות קרובות על העברית בתחומי תוכן ייחודיים כגון: מערך התחושות, הצבעים, מושגי מיקח וממכר, ניהול ושלטון, דת ואמונה, ביטויי מידע ומדידה, מושגים לוגיים, מושגי חלל-וזמן ועוד. מקום מיוחד יוקדש לתיאור קווי ההיסט המטפוריים בתוך השדות הנחקרים. כן ישורטט הקו בין מה שנוטה להיות יציב וקבוע במשך הדורות לבין תחומי משמעות הנוטים להשתנות והתגוון.
מסגרתו התיאורטית של הסמינר היא של הסמנטיקה הלקסיקלית והמושגית( Lexical and (conceptual semantics. במהלך הסמינר יתוודעו התלמידים אל מחקרים עכשוויים הנערכים בתחום, ויתנסו בעריכת מחקרים עצמאיים בקשרי משמעות בתוך תחומי תוכן נתונים.

חובות: נוכחות, רפראט ועבודה סמינריונית.

06144662:	סוגיות בלשון התנאים 
ד"ר חיים כהן

סמינריון המוקדש לעיון בסוגיות שונות ומגוונות בלשון התנאים (בתחומי הדקדוק, התחביר ואוצר המילים) תוך עיון בדרכי המחקר המלווים מקצוע זה בשני הדורות האחרונים.
במסגרת הסמינריון נפגש התלמיד באופן בלתי אמצעי עם הטקסטים השונים כפי שהם עולים מכתבי היד הטובים של ספרות התנאים, מכיר מקרוב את ספרי השימוש השונים ונדרש לעשות שימוש בספרות המקצועית הענפה שמקצוע זה זוכה לה בדור האחרון.

06143132:	עיונים מורפולוגיים ומורפוסינטקטיים בעברית הישראלית  
ד"ר עמנואל אלון

הסמינריון יעסוק במבנה המילה בעברית הישראלית.
במסגרת המבוא יובאו התפיסות המקובלות של היחידה הלשונית "מילה" וכן פירוט של הצורנים
המהותיים המרכיבים את המילה.
בין הנושאים שייחקרו במסגרת הסמינריון:
דרכי תצורה אופייניות בעברית הישראלית;
מבנה המילה (התיבה) הכתובה כפונקציה של ההקשר התחבירי (שאלת ניתוחן/קריאתן של מילים הומוגרפיות).

06143414:	סוגיות לשון בעברית עתיקה	
ד"ר משה פלורנטין

במסגרת הסמינר תידונה סוגיות דקדוק ומילון של העברית המקראית וחיבורים בני תקופתה. אחת המטרות הראשונות של הסמינריון היא הפגשת התלמידים עם ספרות המחקר הקלאסית והמודרנית המטפלת בבעיות הפונולוגיה, המורפולוגיה והלקסיקון של העברית העתיקה. חלק מן המפגשים יוקדש לעיון בטקסטים גופם: מקרא, כתובות, תעתיקים וכו'. סמינריון זה הוא אפוא מפגש פעיל, ממשיך ומתקדם של הקורסים "תורת ההגה", "תורת הצורות" ו"הדרכה ביבליוגרפית" (בחלק המילונאי של שיעור מבואי זה).

06143602:	המשפט הפועלי בשפה הכתובה והדבורה  
ד"ר אסתר בורוכובסקי

הקורס עוסק בקבוצות של פעלים מבחינת משמעותם, שימושיהם ומסגרותיהם התחביריות. הדוגמאות ייאספו הן מטקסטים כתובים והן מטקסטים דבורים תוך ניסיון להתאים בין הטקסטים מבחינת המשלב והנושא. במהלך הקורס ינותחו הפעלים השונים הן מבחינה סמנטית (משמעות בסיסית ומשמעות ייחודית לסוגיה) והן מבחינת המסגרות התחביריות (השקופות והעמומות סמנטית). הניתוח ייעשה בכל סוג של טקסטים בנפרד ולאחר מכן תיערך השוואה בין שימושי הפועל בשפה העברית הכתובה והדבורה.

לימודי התואר השני

 06144350 :	ארמית של א"י בתקופת רומי וביזנטיון  
פרופ' אברהם טל

כמו בכל המזרח התיכון, גם בארץ ישראל נאבקו לשונות אחדות על הגמוניה ביצירת הספרות ובדיבור. במרוצת הדורות נעשתה הארמית לשון דומיננטית וחדרה אפילו אל תחום הפולחן. היא נתפשטה בקרב העדות ודחקה את העברית. הסמינריון יציג לפני משתתפיו את אופייה של הארמית כפי שהיא נתונה בכתביהם של כל אחת מן העדות שפעלו בארץ ישראל היהודית, השומרונית והנוצרית.

מלשון התנאים ללשון האמוראים – 0614.4619
 ד"ר חיים כהן

הסמינריון עוסק בעיון בלשון חז"ל על שני רבדיה – לשון התנאים ולשון האמוראים. בסיס העיון הוא קריאה בטקסטים מספרות האמוראים של ארץ – ישראל (בראשית רבה, ויקרא רבה, התלמוד הירושלמי) ודיון בסוגיות הלשוניות העולות מהם תוך השוואתם למצוי בלשון התנאים. חלקו השני
של הסמינריון ייוחד להצגת רפארטים שבהם יציגו המשתתפים את פרי עיונם בטקסט נבחר.  

06144622:	עיון בטקסטים מקבילים דבורים וכתובים  
ד"ר אסתר בורוכובסקי

בקורס יידונו סוגיות לשוניות מגוונות, בעיקר סוגיות תחביריות המאפיינות את הלשון העברית הדבורה בת זמננו. בדיקת הלשון הדבורה תיעשה תוך הקלטת שיחות, ריאיונות ברדיו ובטלויזיה וכדומה. ייעשה ניסיון לקבל תמונה רחבה ככל האפשר של תחביר הלשון העברית בת זמננו תוך שימת דגש מיוחד על התופעות המבחינות את הלשון הדבורה מן הלשון הכתובה. העיון בתופעות ישלב את העיון התחבירי הפורמלי עם עיון במשמעות ובפונקציה של המבנים התחביריים השונים. במקביל לאיסוף הנתונים המעשי ולניתוח הממצאים נסקור את הספרות המחקרית הן בתחום ההבדל בין שפה כתובה לדבורה והן בתחומי התחביר, הסמנטיקה והפרגמטיקה של העברית בת זמננו.  

06144627:	הפועל – שימושים ליטרליים ומטפוריים  
ד"ר אסתר בורוכובסקי

הקורס מתמקד במבנים התחביריים ובמשמעות של צירופים פועליים בעברית הכתובה בת זמננו.
המיון והניתוח ייעשו בהתבסס על הקבוצות הסמנטיות השונות שאליהן משתייכים הפעלים ועל מבנה הארגומנטים שלהם. תיעשה הפרדה בין העיון בפעלים בשימושיהם הליטראליים, היסודיים, הבסיסיים (משמעות בסיסית, משמעות ייחודית, מבנים תחביריים שלמים וחסרים ועוד) לבין שימושים מטפוריים שונים באותם פעלים. ניתוח השימושים המטפוריים יתבצע בשני מוקדים עיקריים:
זיהוי הסטייה המטפורית והגדרתה תוך השוואה לרכיבי המשמעות של הפועל במשמעותו היסודית.
שיטתיות במעבר של פעלים בשימוש המטפורי מקבוצה סמנטית אחת לאחרת
הקורפוס הנבדק הוא רומנים עבריים מקוריים מן השנים האחרונות. 

06144625 :	עיונים לקסיקוגרפיים
ד"ר משה פלורנטין

מטרת הסמינר להפגיש את התלמידים עם כלל הסוגיות הסמנטיות והמילונאיות הכרוכות באוצר המילים של המקרא. במהלך המפגשים מתוודעים התלמידים אל כל מילוני המקרא, קדומים ומאוחרים, עם תרגומי המקרא לארמית וללשונות אחרות, עם ספרות חז"ל הנוגעת לפרשנות הטקסק המקראי, עם חיבורי הדקדוק והמילון של חכמי ימי הבניים ועם ספרות המחקר הענפה של העת החדשה. כפי שעולה משמו של הסמינר, מוקדש מקום רב לשינויי המשמעות שחלו בחלק גדול של העת החדשה. מקום לא מבוטל תופסים דיונים בבעיות לקסיקורגפיה כלליות.

06144629 :  	סמנטיקה לקסיקלית, סמנטיקה קוגניטיבית וסמנטיקה מושגית
ד"ר תמר סוברן

החל משנות השבעים ביססה הסמנטיקה את מעמדה כמקצוע עצמאי שיש בו כיוונים ושיטות חקירה עצמאיות, תאוריות ואף מחלוקות יסודיות. הסמינר יבחן את האופן שבו הסמנטיקה מגדירה את עצמה כענף חקר עצמאי מול התחביר ובזיקה אליו מחד גיסא, ומול הפרגמטיקה וחקר השיח ובזיקה אליהם מאידך גיסא. הדגש יושם על שלושה כיוונים בלתי-פורמליים בסמנטיקה שניתקו את עצמם בדרגות שונות של ניתוק מן המודל הלוגי-פילוסופי-פורמליסטי שהתוו פרגה, רסל וויטגנשטיין המוקדם. שלוש הגישות שייבדקו בפרוטרוט  מציגות אפשרות להתייחס  לקטגוריזציה, למטפורה, לרב-ערכיות (פוליסמיות)  ולתופעות אחרות בתחום המשמעים לא כאל מכשול  שיש להסירו בדרך אל התיאור המלא של השפה, אלא כאל אפיונים מרכזיים במהלכי ההמשגה וההתפתחות של הלשון. כיוון מחשבה זה מושפע לא מעט מוויטגנשטיין המאוחר. ייבדק בסמינר נוסח מוקדם של הסמנטיקה הלקסיקאלית (לייונס וקרוז) ונוסח עכשווי שלה (לווין ורפפורט-חובב), יילָמדו מחקרים מייצגים של חוקרים בתחום הסמנטיקה הקוגניטיבית וסמנטיקת המסגרות (לאנאקר, ריידר, לייקוף, גריידי, צ'נקי, פוקונייה-טרנר, פילמור ואחרים) ויוקדש זמן ללימוד יסודות התיאוריה של הסמנטיקה המושגית (ג'קנדוף) בעיקר בשאלות המופיעות בשמות ספריו: 'סמנטיקה וקוגניציה', 'מבנים סמנטיים', 'והארכיטקטורה של הכושר הלשוני'. דגש מיוחד יושם על בעיות בסמנטיקה של השפה העברית ועל האתגרים שהן מציבות לשלוש הגישות האלה. התלמידים יוכשרו לחקור בעיות אלה לאור השיטות שיילמדו ובעזרתן.   

סמינר מחלקתי
ד"ר תמר סוברן

במסגרת זו יתקיימו הרצאות בנושאים מגוונים הקשורים ללשון העברית וללשונות השמיות ולתחומים הסמוכים להן. המרצים יהיו מקרב צוות מורי החוג, וכן אורחים ממוסדות אקדמיים אחרים.
מוזמנים תלמידי התואר השני ומורי החוג.

המחלקה ללשונות השמיות

06241512:	העברית והלשונות השמיות  
ד"ר יחזקאל מוצפי
				
העברית כלשון שמית: עיון בשאלות של טיפולוגיה והיסטוריה לשונית: יידונו נושאים כגון:
דמיון ושוני בין לשונות; משפחת לשונות, פרוטו- שפה ולשונות ולשונות אחיות; מבני לשון מיוחדים ומאפיינים ללשונות השמיות; מעמדה של העברית בקרב משפחת הלשונות השמיות. דגש יושם על מונחים ומושגים בסיסיים בבלשנות בכלל ובבלשנות שמית בפרט.

06241101:	מבוא לבלשנות שמית  
פרופ' שלמה יזרעאל

בקורס שני חלקים עיקריים: 1. פונולוגיה, או תורת ההגה, הוא הענף העוסק בהגאי הלשון ותפקודם:
מערכת העיצורים, מערכת התנועות, מבנה ההברה, תפקיד הטעם. יידונו עיקרי התורה הפונולוגית של משפחת הלשונות השמיות והשוואה היסטורית בין המערכות של הלשונות השונות.
2. מורפולוגיה, או תורת ההגה, העוסקת בצורנים, הם היחידות הבסיסיות נושאות המשמעות יידונו המערכות המורפולוגיות השונות בלשונות השמיות: מערכת הכינויים, שם העצם, הפועל על מבחר צורותיו, כולל נטייה לפי גופים, מערכת הבניינים, זמנים ואספקטים, דרכי הפועל. ייבדקו דרכי הבנייה של המילים בלשונות השמיות ויידונו מושגים בסיסיים כגון נטייה וגזירה, שורש ומשקל.
הקורס נועד למתחילים ללא ידע מוקדם בנושא, אף כי רצויה השתתפות מוקדמת בקורס "העברית
והלשונות השמיות". 

06241347:	מיון גנטי וטיפולוגי של לשונות  
ד"ר ברוך פודולסקי

הקורס מעביר למשתתפים בו ידע בסיסי על שפות העולם השונות, על הקריטריונים למיונן, על המושגים "אילן היוחסין" ו"מיון טיפולוגי". הכרת מבנים שונים של שפות נעשית תוך כדי הדגמה מעשית: ניתוח של משפט במספר רב של שפות כגון תורכית, סינית, יפנית, סנסקריט, הינדי, סואהלי ועוד. לא נדרש שום ידע קודם בבלשנות.
הקורס נועד לכל המתעניינים בשפות.

06241365:	אמהרית למתחילים  
ד"ר עדה ורטהיימר

האמהרית היא לשונה הרשמית של אתיופיה – ולשונם של רוב עולי אתיופיה בישראל. 
על אף היותה שפה רשמית, השומרת עד היום על חלק מן התכונות השמיות המקוריות, היא התרחקה
במידה רבה מרוב אחיותיה השמיות, בין השאר בשל השפעת לשונות כוש. במסגרת הקורס יילמדו הכתב וכן יסודות הפונולוגיה, המורפולוגיה והתחביר. קריאת טקסטים תשולב בתכנית הקורס מוקדם ככל האפשר, וכן תושמענה הקלטות של הלשון המדוברת.

06241107:	סורית למתחילים  
ד"ר עדה ורטהיימר

הסורית היא דיאלקט נוצרי של הארמית המזרחית. מאז המאה השמינית לספירה אין הסורית מדוברת עוד, אך ספרותה העשירה המשיכה להתקיים עוד כמה מאות שנים. היא משמשת כשפת תפילה של הכנסייה הסורית גם כיום. במסגרת הקורס יילמדו הכתב (תחילה הווריאנט המערבי,
אחר המזרחי), וכן יסודות הפונולוגיה, המורפולוגיה והתחביר. לימוד היסודות ישולב בקריאת טקסטים סוריים מקוריים ומתורגמים – החל משלב מוקדם של הקורס.

06242102:	געז למתקדמים 
ד"ר ברוך פודולסקי 

הקורס נועד לסטודנטים שלמדו את השפה האתיופית העתיקה במשך שנה אחת. הוא כולל  רענון של המבנה הדקדוקי של געז וכן קריאת טקסטים עם שימת דגש על התופעות המיוחדות של השפה כמו גם על קווי דמיון בין שפה זו לשפות השמיות המוכרות היטב כמו עברית וערבית

06241104:	אוגריתית   
פרופ' שלמה יזרעאל 

אוגריתית היא לשון שמית צפון- מערבית שדוברה ונכתבה בעיר העתיקה אוגרית שלחופה של סוריה.  לימוד הלשון האוגריתית הוא בעיקרו עיון מתודולוגי בשאלות של גילוי מבנה לשון מתוך נתונים מוגבלים: כתב עיצורי בעיקרו, מיעוט יחסי של טקסטים, והשוואה מתוך לשונות קרובות. ידע  נדרש:
שיעור מבוא כגון תורת ההגה והצורות של העברית, העברית והלשונות השמיות, מבוא לבלשנות שמית, או קורס למתחילים באחת מן הלשונות השמיות.

06244121:	מחקר העברית המדוברת  
פרופ' שלמה יזרעאל  

תיאור הלשון מתבסס בדרך כלל  על נתונים מן הלשון הכתובה. לדוגמה, מושגים תחביריים כגון "נושא" ו"נשוא" נתמכים על ידי המבנה הסולידי של הלשון הכתובה. הלשון המדוברת שונה במבניה
מן הלשון הכתובה. מטרת הסמינר לבדוק במה. נשאל את עצמנו האם כדאי לנו להשתחרר מכבלי העיון בלשון הכתובה כדי להכיר בייחודה המבני של הלשון המדוברת, וכיצד נוכל לעשות זאת. ננסה לזהות מבנים ולבדוק כיצד להכריע בשאלות שונות מתחומיו המגוונים של העיון הבלשני. סמינר לתואר שני.

06244331:	לשונות וכתבים במרחב השמי
ד"ר  ברוך  פודולסקי

גבולות המרחב - מצפון אפריקה במערב עד אירן במזרח ומאנטוליה בצפון עד אתיופיה בדרום.  הקורס סוקר את הלשונות המדוברות היום ושהיו מדוברות בעבר במרחב זה, נותן מושג בסיסי של קרבה לשונית, סוקר את משפחת הלשונות השמיות-חמיות.
המצאת הכתב בשומר ובמצרים, התפתחות כתב היתדות והתפשטותו במזרח התיכון הקדום. הכתב הפיניקי והתפתחותו. תולדות הכתב הארמי וצאצאיו - הכתב העברי המרובע, הכתבים הסוריים, הכתב הערבי וכן הכתב היווני והרומי.
הקורס נועד לכל המעוניינים ואינו דורש שום הכנה מראש.

06241160:	דוגמאות לשון שמיות
ד"ר  ברוך  פודולסקי

בקורס הנ"ל ניתן סקירה כללית על מבנה השפות השמיות השונות עם שני דגשים – על המשותף ועל השוני. תיאור תמציתי של הדקדוק מלווה בניתוח טקסטים קצרים העוזר לתלמיד לראות את התופעות המיוחדות של כל שפה ושפה. 
הקורס נועד לכל המעוניינים ואינו דורש שום הכנה מראש.

06241408:	אכדית למתקדמים
פרופ' שלמה יזרעאל

המשך לימוד מבנה הלשון האכדית והרחבה עיונית לשאלות של תחביר ושיח על ידי קריאה בטקסטים מן הבבלית הספרותית, בעיקר מיתולוגיים ואפיים.	

אוניברסיטת תל אביב

הפקולטה למדעי הרוח
החוג ללשון העברית וללשונות השמיות

רשימת הקורסים בשנת הלימודים תשס"ג ותיאור נושאיהם